Laserilla tehdyn kynsivallialueen madalluksen jälkihoito-ohje

|  |  |
| --- | --- |
| Kuvaus: | Ohje potilaalle Laserilla tehdyn kynsivallin madalluksen jälkeen |

Teille on tehty kynsiaiheen/kynsivallin madallus Laser –hoidolla. Kynsi kasvaa aikanaan omaa linjaansa normaalimittaan uudiskasvuna 8-12 kuukaudessa.

**Toimenpiteen jälkeen**

Turvotuksen ja kivun helpottamiseksi suositellaan jalalle kohoasentoa + kylmähoitoa (n. 15 min/kerta) useita kertoja päivässä. Mikäli sidokset tuntuvat puristavan (varvas viileä, tunnottomuutta), ne tulee löysätä. Mikäli sidoksista tulee läpivuotoa toimenpidepäivänä, tulee sidoksia lisätä. Toimenpidepäivänä tulee tehdä vain välttämättömät liikkumiset.

**Kivun hoito**

Tarvittaessa voi käyttää reseptivapaasti saatavaa särkylääkettä (ei asetyylisalisyylihappoa sisältävää särkylääkettä esim. Asperiini), alkuun säännöllisesti. Mikäli olette saanut antibioottikuurin, käyttäkää se lääkärin ohjeen mukaan loppuun.

**Haavahoito**

Haavapinnat suihkutellaan kädenlämpöisellä/haalealla vedellä 1-2 kertaa/ vrk toimenpidepäivän jälkeisestä päivästä alkaen. Kuivauksen jälkeen haavauman hoidoksi on Fucidin cr, silikoniverkkosidos (esim. Mepitel) ja harsotaitokset niin kauan kuin haava-alueelta tulee eritystä. Vaihtoehtoisesti hoitona voi olla myös hopea- silikonivaahtosidos (esim. Polymem silver).

Huom! Jos haavalle on laitettu ompeleet, haavahoito tapahtuu erillisen ohjeen mukaan.

**Mikäli haava-alue tulehtuu** tai epäilette tulehdusta (tykyttävää kipua, haavalta märkäistä eritystä, kuumotusta, turvotusta, punoitusta, lämpöilyä), ottakaa yhteys omaan lääkäriinne.

**Sisäänkasvavan varpaankynnen synnyn ehkäisy jatkossa**

* pese jalat päivittäin, tarvittaessa miedolla pesuaineella, muista varpaanvälien kuivaus kevyesti painellen.
* rasvaa jalat iltaisin perusvoiteella (ei varpaanvälejä). Lyhennä kynnet pesun tai saunomisen jälkeen mukaillen varpaan pään muotoa. Kynnen kulmia voi pyöristää kynsiviilalla sen verran, etteivät terävät kulmat hankaa viereistä varvasta.

käytä puhtaita ja riittävän tilavia kenkiä ja sukkia.